**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2016. június 9-én (csütörtökön) 14.00 órakor megtartott rendkívüli testületi ülésén.

**Jelen vannak** Eged István FIDESZ-KDNP polgármester

Abelovszki Ildikó képviselő

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak**: Dr. Varga Attila jegyző

Dr. Kerekes Tibor aljegyző

Tóthné Németh Barbara ép. oszt. vez.

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit. Megállapítja az ülés határozatképességét, mert a 7 képviselőből 6 fő jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. A 23-as főút nyomvonal tervének megtárgyalása.

(Az anyag terjedelme miatt az a testületi ülésen tekinthető meg.)

Előterjesztő: Eged István polgármester

1. A Plébánia kérelmének megtárgyalása.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

A 23-as főút nyomvonal tervének megtárgyalása.

**Eged István FIDESZ-KDNP polgármester**

Tájékoztatja a jelenlévőket, hogy a 23-s számú főúttal kapcsolatban lett ez a rendkívüli ülés összehívva.

A Via Futura Mérnöki Tanácsadó és Szolgáltató Kft. álltal készített terv 1-es tervezői változatát javasolja elfogadásra (kékkel jelölt). Pétervására elejéig 4 sáv lenne. A terveket a képviselők megtekinthetik.

Várja a hozzászólásokat, javaslatokat.

**Varró Magdolna képviselő**

Most, mint magánember, mint fakitermelő szól. Nagymértékben fog érinteni bennünket az útépítés már Mátraballától.

Érdeklődik, hogy van-e tervbe véve, hogy a lakosokat megkérdezik, tájékoztatják ezzel a projekttel kapcsolatban, és a javaslatokat vélemények továbbítják a tervezők felé?

**Eged István FIDESZ-KDNP polgármester**

A véleményünket nem volt módunkban közölni, mivel nem kérdezték.

Úgy tájékoztatták, hogy mindenkit meg fognak idővel keresni.

Csinálhatunk lakossági fórumot, de ezt az útépítést nekünk mindenképp támogatnunk kell.

**Varró Magdolna képviselő**

Persze, hogy támogatnunk kell. Nem erről van itt szó.

Elmondja, hogy már többen megállították az „alvégből”, hogy úgy tudják, hogy majd arra fog menni az út, és ez igaz-e. Eddig olyan csendes környéken laktak. Mi lesz, ha arra megy az út.

Az a véleménye, hogy tájékoztatni kell a lakosságot.

**Juhász Attila képviselő**

Érdekesek egyes emberek a településen. Az nem baj, hogy akik a központon laknak az út mellett hallják a forgalom zaját, és hogy a teherautó forgalom keresztülmegy a városon.

Az már baj lenne nekik, ha elkerülő úton történne ez a forgalom, mondván lehet, hogy feléjük nagyobb lesz a zaj.

**Eged István FIDESZ-KDNP polgármester**

Hangsúlyozni szeretné, hogy a tervek a tervezők javaslatait tükrözik, és nem a mienkét. Nekünk ebbe nincs beleszólásunk.

**Varró Magdolna képviselő**

Két változat volt az Északi és a Déli rész. Erről kellene, tájékoztatni a lakosságot.

A lakosság tájékoztatása nélkül tartózkodni fog a szavazásnál.

**Eged István FIDESZ-KDNP polgármester**

Ezek nem végleges tervek.

A nyomvonalat nem mi jelöltük ki.

Javaslatot tett arra, hogy körforgalommal lassítsák majd a forgalmat, illetve, hogy a Szent Márton és a Táncsics úton legyen zebra a gyalogosok védelme érdekében.

**Juhász Attila képviselő**

Inkább közlekedési lámpát javasolna.

**Varró Magdolna képviselő**

Jó a körforgalom, hogy lassuljon a forgalom a településen belül.

**Dr. Kerekes Tibor aljegyző**

Tájékoztatja a jelenlévőket, hogy a kormányzati portálon is megjelent már, hogy mennyi van kész az útból.

Országosan 8 gyorsforgalmi utat építenek.

Ezt a lehetőséget meg kell ragadni, hogy az útjaink rendbe legyenek. erre a vidékre már nagyon ráfér ez.

**Tóth János képviselő**

Ez a régió nagyon le van maradva.

Az új utak talán több vállalkozót vonzanának erre a környékre.

**Varró Magdolna képviselő**

Ez igaz.

Reméljük az út meg is fog épülni.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért, 23. és 25. főutak Bátonyterenye-Ózd közötti 2x2 sávos fejlesztésének, Via Futura Mérnöki Tanácsadó és Szolgáltató Kft. által 2016. júniusban készített 1601 tervszámú bírálati terv által tartalmazott – Pétervására várost érintő - 1-es tervezői változattal. az kézfelemeléssel szavazzon.

A képviselőtestület **öt igen és egy tartózkodás mellett** az alábbi határozatot hozta:

**Pétervására Város Önkormányzat Képviselőtestületének 59/2016. (VI.9.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) támogatja és elfogadja a 23. és 25. főutak Bátonyterenye-Ózd közötti 2x2 sávos fejlesztésének, Via Futura Mérnöki Tanácsadó és Szolgáltató Kft. által 2016. júniusban készített 1601 tervszámú bírálati terv által tartalmazott – Pétervására várost érintő - 1-es tervezői változatot.

2. A Képviselőtestület felhatalmazza Eged István polgármestert fejlesztéssel kapcsolatos konkrét tárgyalásokon való képviseletre, a szükséges nyilatkozatok megtételére.

Határidő: azonnal

Felelős: Eged István polgármester

**2./ Napirend**

A Plébánia kérelmének megtárgyalása.

**Eged István FIDESZ-KDNP polgármester**

A plébános úr kéri, hogy a kérelemben szereplő összeggel támogassák a torony helyreállítását.

**Varró Magdolna képviselő**

Sirokban a lakosság adakozására számítottak ilyen ügyben.

**Eged István FIDESZ-KDNP polgármester**

Gazdasági osztályvezető szerint esetleg ősszel tudnák megfinanszírozni.

**Tóth János képviselő**

Akkor ez meg van beszélve.

**Eged István FIDESZ-KDNP polgármester**

Igen.

**Varró Magdolna képviselő**

Valahogy adjuk oda ezt a pénzt.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért, azzal hogy támogassuk a plébánia kérelmét, az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 60/2016. (VI.9.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy támogatja a pétervásárai Templom tornyának felújítási munkálatait.

2. A Képviselőtestület a támogatási összeget betervezi a 2017 évi költségvetésébe.

Határidő: értelem szerint

Felelős: Eged István polgármester

**3./ Napirend**

Kérdések, interpellációk.

**Eged István FIDESZ-KDNP polgármester**

A következő dologgal kapcsolatban átadja a szót az építési osztály vezetőjének.

**Tóthné Németh Barbara ép. oszt. vez.**

Döntést kell hozni a településfejlesztési koncepció, az integrált településfejlesztési stratégia és településrendezési eszközök készítésével, módosításával összefüggő partnerségi egyeztetés szabályairól. (Anyag kiosztásra kerül.)

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért a fent említettekkel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 61/2016. (VI.9.) határozata**

Pétervására Város Önkormányzat Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 29. §-a alapján

Pétervására Község Önkormányzat településfejlesztési koncepció, az integrált településfejlesztési stratégia és településrendezési eszközök készítésével, módosításával összefüggő partnerségi egyeztetési szabályzatát a határozat mellékletének megfelelő tartalommal határozza meg.

A határozat mellékleteként elfogadott szabályzat 2016. június 10.-én lép hatályba.

Határidő: folyamatos

Felelős: Eged István polgármester

**Dr. Varga Attila jegyző**

A következő, amiről beszélnünk kell a belső ellenőr jelentése.

A belső ellenőr az Egészségügyi Központ korszerűsítésére és akadálymentesítésére kiterjedő közbeszerzés szabályszerűségi és pénzügyi ellenőrzést tartott. Erről kellene elfogadni a határozati javaslatot (anyag kiosztásra kerül), amely tartalmazza az intézkedési tervet is.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért a belső ellenőri jelentéssel, és az erre hozzandó intézkedési tervvel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 62/2016. (VI.9.) határozata**

Pétervására Város Önkormányzat Képviselőtestülete megtárgyalta az Egészségügyi Központ korszerűsítésére és akadálymentesítésére kiterjedő közbeszerzés szabályszerűségi és pénzügyi ellenőrzéséről szóló belső ellenőri jelentést és a feltárt hiányosságokat és a kiküszöbölésére a következő intézkedéseket hozza:

1. A közbeszerzés szabályzatot kiegészítjük a bírálati lapok mintáival.

Határidő: 2016. június 30.

Felelős: Dr. Varga Attila jegyző

2. A közbeszerzési eljárások ellenőrzési nyomvonalát (külön részletességgel) beépítjük a Pétervásárai Közös Önkormányzati Hivatal ellenőrzési nyomvonaláról szóló jegyzői utasításba.

Határidő: 2016. június 30.

Felelős: Dr. Varga Attila jegyző

3. Az átadás-átvétel során kiemelt figyelmet fogunk fordítani a nyertes ajánlattevő ajánlatában, valamint a szerződésben, költségvetési kiírásban szereplő összes tétel hiánytalan megvalósulására, illetve szükség esetén hiánypótlási jegyzőkönyvet, hiányjegyzéket fogunk készíteni.

Határidő: folyamatos

Felelős: Eged István polgármester,

Dr. Varga Attila jegyző

4. A jövőben a szerződésekbe az Önkormányzat érdekeit védő garanciális elemek minden esetben bekerülnek.

Határidő: folyamatos

Felelős: Eged István polgármester,

Dr. Varga Attila jegyző

5. A jövőben a közbeszerzési szerződés módosításáról hirdetmény feladása határidőben fog megtörténni.

Határidő: folyamatos

Felelős: Eged István polgármester

6. Kiemelt figyelmet fogunk fordítani a számlák kollaudálásánál a számlák adattartalmára vonatkozó, valamint egyéb tartalmi, formai követelmények vizsgálatára.

Határidő: folyamatos

Felelős: Eged István polgármester

**Dr. Varga Attila jegyző**

Meg kell választani a Zöld Város keretén belül kiírt TOP-2.1.2-15 Pétervására Déli városrész zöld felületeinek hálózatos rekonstrukciójára vonatkozó Tervezési eljárás tárgyú közbeszerzési eljárásban bíráló bizottsági tagokat.

Javasolja Tóthné Németh Barbara Építésügyi Osztályvezető, mint közbeszerzés tárgya szerinti szakértő, Braun József Pénzügyi Osztályvezető, mint pénzügyi szakértő, Dr. Varga Attila jogi, közbeszerzési szakértő-nek.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért a szakértőkkel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 63/2016. (VI.9.) határozata**

**Tárgy:** Zöld Város kialakítására kiírt pályázat keretében, a TOP-2.1.2-15 Pétervására Déli városrész zöld felületeinek hálózatos rekonstrukciójára vonatkozó Tervezési eljárás tárgyú közbeszerzési eljárásban bíráló bizottsági tagok kiválasztása

Pétervására Város Önkormányzat Képviselőtestülete (a továbbiakban: Képviselőtestület) az Zöld Város kialakítására kiírt pályázat keretében, a TOP-2.1.2-15 Pétervására Déli városrész zöld felületeinek hálózatos rekonstrukciójára vonatkozó Tervezési eljárás tárgyban a Kbt. Harmadik Rész, nemzeti eljárásrend szerinti hirdetmény és tárgyalás nélküli közbeszerzési eljárást (Kbt. 115. § (1) bekezdés szerinti eljárás) indított:

Az ajánlatok elbírálásához szükséges a Közbeszerzési Bíráló Bizottság tagjainak kiválasztása.

Szavazati joggal rendelkező tag:

- Tóthné Németh Barbara Építésügyi Osztályvezető, mint közbeszerzés tárgya szerinti szakértő

- Braun József Pénzügyi Osztályvezető, mint pénzügyi szakértő

- Dr. Varga Attila jogi, közbeszerzési szakértő

Határidő: azonnal

Felelős: Dr. Varga Attila jegyző

**Dr. Varga Attila jegyző**

Tájékoztatja a jelenlévőket, hogy ezután az NHKV Zrt. fogja számlázni a hulladékszállítási díjakat a lakosság részére.

Ennek megfelelően a PEVIK Kft-vel fennálló hulladékkezelési szerződésből ki kell venni a díjfizetésről szóló rendelkezéseket. A szerződés csak ennyiben módosul, illetve a hulladék rendeletet is emiatt kell módosítani.

Itt tehát nem csak határozatot, hanem rendeletet is el kell fogadni.

**Eged István FIDESZ-KDNP polgármester**

Kérdezi, hogy ezzel kapcsolatban van-e még kérdés, vélemény?

Amennyiben nincs kérdés kéri, hogy aki egyetért a hulladékgazdálkodással kapcsolatos határozattal és a rendelet módosításával az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 64/2016. (VI.9.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) 2016. június 30.-ával a hulladékról szóló 2012. évi CLXXXV. törvény 92/B. § (2) bekezdésére figyelemmel módosítja a PEVIK Közüzemi és Szolgáltató Nonprofit Kft. (székhelye: 3250 Pétervására, Tisztisor út 29.) közszolgáltatóval, a települési hulladék begyűjtésére, szállítására és a kijelölt hulladékkezelő létesítményben az ártalmatlanításra történő átadására, 2015. december 17.-én kötött Hulladékgazdálkodási Közszolgáltatási Szerződést.

2. A Képviselőtestület felhatalmazza Eged István polgármestert a módosításokkal egységes szerkezetbe foglalt szerződés aláírására.

Határidő: azonnal

Felelős: Eged István polgármester

A képviselőtestület **egyhangú szavazattal** az alábbi rendeletet alkotta:

**Pétervására Város Önkormányzat Képviselő-testületének**

**7/2016. (VI.10.) számú önkormányzati rendelete**

**a települési hulladékkal kapcsolatos közszolgáltatásról szóló**

**3/2014. (I.15.) önkormányzati rendeletének módosításáról**

Pétervására Város Önkormányzat Képviselő-testülete a hulladékról szóló 2012. évi CLXXXV. törvény 35. § a) – g) pontjaiban, és a 39. § (2) és (5) bekezdéseiben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 19. pontjában, illetve az Alaptörvény 32. cikk (2) bekezdésében meghatározott feladatkörében eljárva a következőket rendeli el:

**1. §**

Pétervására Város Önkormányzat Képviselő-testülete a települési hulladékkal kapcsolatos közszolgáltatásról szóló 3/2014. (I.15.) önkormányzati rendeletének (a továbbiakban: R.) 11. és 17. §-ait hatályon kívül helyezi.

**2. §**

Ez a rendelet a 2016. július 1-jével lép hatályba.

Pétervására, 2016. június 9.

**Eged István Dr. Varga Attila**

**FIDESZ-KDNP jegyző**

**polgármester**

**Dr. Varga Attila jegyző**

Kaptunk egy megkeresést, mely szerint névhasználati engedélyt szeretnének kérni.

A „Gazdakör” szeretné felvenni a „Pétervására” nevet. Azaz „Pétervására és Térsége Gazdakör” néven működnének.

**Varró Magdolna képviselő**

Ez a bizonyos gazdakör mit csinál?

**Dr. Varga Attila jegyző**

Meg kell tőlük kérdezni.

**Varró Magdolna képviselő**

Legalább egy alapszabályt csatolhattak volna a kérelmükhez.

**Dr. Varga Attila jegyző**

Kérdezi, hogy ezzel kapcsolatban van-e kérdése, hozzászólás?

Amennyiben nincs kérdés kéri, hogy aki egyetért a névhasználati kérelemmel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 65/2016. (VI.9.) határozata**

Pétervására Város Önkormányzatának Képviselőtestülete hozzájárulását adja a Pétervására és Térsége Gazdakör Egyesületnek, hogy nevében a „Pétervására” kifejezést használja.

Határidő: azonnal

Felelős: Eged István polgármester

**Dr. Varga Attila jegyző**

Következő a Polgárőrség kérelme.

A Pétervására Város Polgárőr Egyesület elnöke azzal a kéréssel fordult a testület felé, hogy a városjelző táblánál legyen kitéve a „VÁROSUNKBAN POLGÁRŐRSÉG MŰKÖDIK” tábla is.

Kérdezi, hogy ezzel kapcsolatban van-e kérdése, hozzászólás?

Amennyiben nincs kérdés kéri, hogy aki egyetért, a kérelemmel az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat Képviselőtestületének 66/2016. (VI.9.) határozata**

Pétervására Város Önkormányzatának Képviselőtestülete úgy dönt, hogy a várost jelző tábla alá elhelyezi a „VÁROSUNKBAN POLGÁRŐRSÉG MŰKÖDIK” táblát is.

Határidő: azonnal

Felelős: Eged István polgármester

**Tóth János képviselő**

A szökőkutat csinálják?

**Eged István FIDESZ-KDNP polgármester**

Garanciális javítást végeznek. Kiderült, hogy az elektromos szekrényt is ki kell cserélni.

A fúvókákat egy az egyben ki kell cserélni.

**Varró Magdolna képviselő**

Felhívná a figyelmet arra, hogy a szökőkutaknál a medencék (ha nincs benne víz) nagyon beleolvadnak a környezetbe.

Valahogy ki kellene emelni őket, hogy nehogy baleset történjen.

**Eged István FIDESZ-KDNP polgármester**

Tájékoztatásul elmondja, hogy a nyári rendezvényre beadott pályázaton (testvértelepülés) sikerült nyerni 850.000.- Ft-ot.

Továbbá indultunk az 56-os emlékmű pályázaton is. A régi benzinkút helyén lehetne megvalósítani. Látványtervet kérnek!

Van-e még valakinek kérdése, hozzászólása?

**Varró Magdolna képviselő**

A Gyulakuta-i testületben történ-e változás?

**Eged István FIDESZ-KDNP polgármester**

Nem tud róla.

De ha már a testvértelepülés szóba jött, megemlíti, hogy Lengyelországból jelentkezett egy település (Krakkó mellől), akik várják, hogy felvegyük velük a kapcsolatot.

Egyelőre csak egy levélre gondol.

**Varró Magdolna képviselő**

Az Egészségügyi Központnál pótolni kellene az ellopott lámpákat.

**Eged István FIDESZ-KDNP polgármester**

Kérdezi, hogy van-e még valakinek kérdése, hozzászólása?

Amennyiben nincs az ülést **bezárja**.

**K.m.f.**

**Eged István Dr. Varga Attila**

**FIDESZ-KDNP jegyző**

**polgármester**